It-tnax-il ġebla Malli l-poplu kollu temm jaqsam il-Ġordan, il-Mulej kellem lil Ġożwè u qallu: "Ħu minn fost il-poplu tnax-il raġel, wieħed minn kull tribù, u ordnalhom u għidilhom: 'Ħudu minn hawn, minn nofs il-Ġordan, minfejn waqfu fis-sod riġlejn il-qassisin, tnax-il ġebla, u ħuduhom magħkom, u qegħduhom fil-post fejn sejrin tgħaddu l-lejl illejla.' " U Ġożwè sejjaħ it-tnax-il raġel li kien għażel minn fost ulied Iżrael, wieħed għal kull tribù. U qalilhom: "Aqsmu quddiem l-arka tal-Mulej, Alla tagħkom, għal nofs il-Ġordan, u kull wieħed minnkom jgħabbi ġebla fuq spalltu, skont l-għadd tat-tribujiet ta' wlied Iżrael biex dan jibqa' sinjal f'nofskom. U meta għada jistaqsukom uliedkom: 'Xi jfisser għalikom dan il-ġebel?' tweġbuhom u tgħidulhom: 'Hawn l-ilma tal-Ġordan forogħ quddiem l-arka tal-patt tal-Mulej, hi u għaddejja mill-Ġordan.' U dan il-ġebel għandu jkun ta' tifkira dejjiema għal ulied Iżrael." U wlied Iżrael għamlu kulma ordnalhom Ġożwè: ħadu tnax-il ġebla minn nofs il-Ġordan, kif kien ordna l-Mulej lil Ġożwè, skont l-għadd tat-tribujiet ta' wlied Iżrael, u ħaduhom magħhom fejn kellhom jgħaddu l-lejl, u qegħduhom hemm. Ġożwè waqqaf tnax-il ġebla f'nofs il-Ġordan, fejn waqfu riġlejn il-qassisin li kienu jerfgħu l-arka tal-patt, u għadhom hemm sal-lum. Il-qassisin li kienu qegħdin jerfgħu l-arka baqgħu weqfin f'nofs il-Ġordan sakemm sar dak kollu li l-Mulej kien ordna lil Ġożwè jgħid lill-poplu, u skont kulma kien ordna Mosè lil Ġożwè. U l-poplu għaġġel jaqsam ix-xmara. Malli għadda l-poplu kollu, għaddiet l-arka tal-Mulej, u mbagħad il-qassisin għal quddiem il-poplu. U għaddew ukoll in-nies armati, ulied Ruben, u wlied Gad u nofs it-tribù ta' Manassi, għal quddiem ulied Iżrael, bħal ma kien ordnalhom Mosè. Għaddew minn quddiem il-Mulej, madwar erbgħin elf ruħ armati u lesti għat-taqbid fil-witat ta' Ġeriko. Dak in-nhar il-Mulej kabbar lil Ġożwè f'għajnejn Iżrael kollu, u bdew jibżgħu minnu, bħalma kienu jibżgħu minn Mosè ħajtu kollha. U l-Mulej kellem lil Ġożwè u qallu: "Ordna lill-qassisin, lir-reffiegħa tal-arka tax-xhieda, jitilgħu mill-Ġordan." U Ġożwè ordna lill-qassisin u qalilhom: "Itilgħu mill-Ġordan." U ġara li malli l-qassisin, li kienu jġorru l-arka tal-patt tal-Mulej, telgħu mill-Ġordan u riġlejhom missew l-art niexfa, l-ilma tal-Ġordan raġa' għal fejn kien, u beda jiġri bħal qabel matul ix-xtut kollha tiegħu. U l-poplu tala' mill-Ġordan fl-għaxra tal-ewwel xahar , u waqqaf il-kamp f'Gilgal fuq in-naħa tal-Lvant ta' Ġeriko. Il-monument It-tnax-il ġebla li kienu ħadu mill-Ġordan, Ġożwè waqqafhom f'Gilgal. U kellem lil ulied Iżrael u qalilhom: "Meta wliedkom 'il quddiem għad jistaqsu lil missirijiethom: 'X'inhu dan il-ġebel?' intom tgħarrfu lil uliedkom u tgħidulhom: 'Fin-niexef qasam Iżrael dan il-Ġordan', għax nixxef il-Mulej, Alla tagħkom, l-ilmijiet tal-Ġordan minn quddiemkom sa ma għaddejtu bħalma kien għamel il-Mulej, Alla tagħkom, lill-Baħar tal-Qasab, li nixxfu minn quddiemna sakemm qsamnieh. Sabiex ikun jaf kull ġens tal-art li qawwija hi id il-Mulej, u sabiex intom tibżgħu mill-Mulej, Alla tagħkom, għal dejjem."